Джордж Сорас

**Джордж Сорас** (, ) — амэрыканскі фінансіст, інвэстар і філянтроп вугорска-габрэйскага паходжаньня, вядомы сваёй падтрымкай лібэральных каштоўнасьцяў. Крытык дзеяньняў адміністрацыі ЗША ў Іраку.

## Біяграфія
Нарадзіўся 12 жніўня 1930 году ў Будапэшце (Вугоршчына). Выжыў падчас Галакосту. Навучаўся філязофіі ў Лёнданскай школе эканомікі. У 1992 г. за дзень зарабіў звыш мільярда даляраў на падзеньні фунта стэрлінгаў.

Старшыня інвэстыцыйнага фонду «Сорас Фанд Мэнэджмэнт». Адзін з найбагацейшых людзей у сьвеце. Уваходзіць у лік дзесяці найбольш заможных людзей ЗША. Асабісты капітал складае 22 мільярды даляраў ЗША. З-за сваёй самай вядомай пасьпяховай валютаабменнай фінансавай апэрацыі атрымаў мянушку «Чалавек, які збанкруціў Банк Англіі».

## Дабрачынная дзейнасьць
Свой першы дабрачынны фонд «Адкрытае грамадзтва» () утварыў у ЗША ў 1979 годзе. Створаныя Сорасам фонды працуюць у больш чым 60 краінах сьвету. Штогадова выдаткоўвае на некамэрцыйныя праекты каля 300 мільёнаў даляраў ЗША. За сваё жыцьцё ахвяраваў на розныя дабрачынныя мэты 7 млрд даляраў ЗША.

Старшыня Інстытуту адкрытага грамадзтва. Першае аддзяленьне інстытуту ў Эўропе было заснавана ў Вугоршчыне ў 1984 годзе. У 1988 годзе адчыніў у СССР фонд «Культурная ініцыятыва» для падтрымкі праектаў у галіне навукі, культуры і адукацыі. Заснавальнік Цэнтральнаэўрапейскага ўнівэрсытэту, які мае кампусы ў Будапэшце, Варшаве і Празе.

Паводле ацэнкі аналітыкаў, адыграў значную ролю ў падзеньні камуністычнай сыстэмы ва Ўсходняй Эўропе.

У 2009 годзе выдаткаваў 100 мільёнаў даляраў ЗША краінам Цэнтральнай і Ўсходняй Эўропы для зьмякчэньня наступстваў гаспадарчага крызісу для бедных, дабраахвотных таварыстваў і няўрадавых арганізацыяў.

## Сорас і Беларусь
Беларускі фонд Сораса — грамадзкая арганізацыя, якая была створана Сорасам дзеля рэалізацыі ў Беларусі дабрачынных праграмаў інстытуту «Адкрытае грамадзтва». Фонд падтрымліваў разнастайныя праекты ў галіне грамадзянскай адукацыі, заахвочваньня дэмакратычных свабодаў і інстытутаў, па разьвіцьці сацыяльнай сфэры і ажыцьцяўленьні гуманітарнай дзейнасьці.

Беларускі Фонд Сораса дзейнічаў да 1997 году, пасьля чаго быў зачынены ўладамі, якія меркавалі, што фонд працуе на зьмену дзяржаўнага ладу ў краіне.

Цяпер дзейнічае праграма, адпаведна якой фонды Сораса ў памежных зь Беларусьсю краінах (Летува, Польшча, Расея, Украіна) падтрымліваюць праекты, скіраваныя на ўмацаваньне грамадзянскай супольнасьці ў Беларусі.

## Выбраныя творы
* The Alchemy of Finance (Алхімія фінансаў). — Simon & Schuster, 1988. — ISBN 0-671-66338-4 
* Opening the Soviet System (Адчыняючы савецкую сыстэму). — Weidenfeld & Nicolson, 1990. — ISBN 0-297-82155-9 
* Underwriting Democracy: Encouraging Free Enterprise and Democratic Reform Among the Soviets and in Eastern Europe (Гарантыі дэмакратыі: падтрымка свабоднага прадпрымальніцтва і дэмакратычных рэформаў у СССР і Ўсходняй Эўропе). — Free Press, 1991. — ISBN 0-02-930285-4 
* The Crisis of Global Capitalism: Open Society Endangered (Крызіс глябальнага капіталізму: адкрытае грамадзтва пад пагрозай). — PublicAffairs, 1998. — ISBN 1-891220-27-4
* Open Society: Reforming Global Capitalism (Адкрытае грамадзтва: рэформа глябальнага капіталізму). — PublicAffairs, 2001. — ISBN 1-58648-039-7
* George Soros on Globalization (Джордж Сорас аб глябалізацыі). — PublicAffairs, 2002. — ISBN 1-58648-125-8
* The Bubble of American Supremacy: Correcting the Misuse of American Power (Бурбалка амэрыканскае перавагі: выпраўляючы злоўжываньні амэрыканскай уладай. — PublicAffairs, 2003. — ISBN 1-58648-217-3 
* The Age of Fallibility: Consequences of the War on Terror (Час памылковасьці: наступствы вайны з тэрорам). — PublicAffairs, 2006. — ISBN 1-58648-359-5
* The New Paradigm for Financial Markets: The Credit Crisis of 2008 and What it Means (Новая парадыгма для фінансавых рынкаў: крэдытны крызіс 2008 году і што ён азначае). — PublicAffairs, 2008. — ISBN 1-58648-683-7

## Крыніцы

## Літаратура
* Michael T. Kaufman. Soros: The Life and Times of a Messianic Billionaire (Сорас: жыцьцё і час мэсіянскага мільярдэра). — Alfred A. Knopf, 2002. — ISBN 0-375-40585-2
* Robert Slater. Soros: The World's Most Influential Investor (Сорас: найбольш уплывовы ў сьвеце інвэстар). — McGraw-Hill Professional, 2009. — ISBN 978-0-07-160844-2

## Вонкавыя спасылкі
*Афіцыйны сайт
*Інстытут адкрытага грамадзтва і Сетка фондаў Сораса
*Інстытут новага эканамічнага мысьленьня
*Column archives Project Syndicate
*Сьпіс артыкулаў і прамоваў Джорджа Сораса і аб ім
*Унёскі Джорджа Сораса ў палітычныя кампаніі
*Чалавек-грошы // New Yorker

Катэгорыя:Нарадзіліся ў Будапэшце
Катэгорыя:Нарадзіліся 12 жніўня
Катэгорыя:Нарадзіліся ў 1930 годзе
Катэгорыя:Мільярдэры ЗША
Катэгорыя:Фінансісты
Катэгорыя:Выпускнікі Лёнданскае школы эканомікі